ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2313/98

υποβολή: Riccardo Nencini (PSE) προς την Επιτροπή

(22 Ιουλίου 1998)

Θέμα: Τίτλος σπουδών

Ο κ. Casamonti Simone, ιταλικής υπηκοότητας, έλαβε το 1995 πτυχίο από το Πανεπιστήμιο "Golden State University" της Χονολουλού (Χαβάη, ΗΠΑ) ως "Doctor of Philosophy in Environmental Engineering". Δεν είναι σαφές εάν με τον ανωτέρω τίτλο σπουδών είναι δυνατόν να ασκήσει κανείς το επάγγελμα αυτό σε χώρα της Ευρωπαϊκής Ένωσης.

Θα μπορούσε η Επιτροπή να διευκρινίσει εάν κάποιος που έχει λάβει το ανωτέρω πτυχίο μπορεί να ασκήσει ελεύθερο επάγγελμα σε χώρα της Ευρωπαϊκής Ένωσης;

Απάντηση του κ. Monti Εξ ονόματος της Επιτροπής

(2 Οκτωβρίου 1998)

Όπως αναφέρει το ίδιο το Αξιότιμο Μέλος του Κοινοβουλίου, ο τίτλος που έχει χορηγηθεί στις Ηνωμένες Πολιτείες αποτελεί "τίτλο σπουδών" ή "ακαδημαϊκό τίτλο". Ωστόσο, για την άσκηση ενός νομοθετικά κατοχυρωμένου επαγγέλματος απαιτούνται ορισμένα επαγγελματικά προσόντα, τα οποία μπορούν να περιλαμβάνουν, εκτός από τον ακαδημαϊκό τίτλο, περιόδους πρακτικής άσκησης ή εξετάσεις.

Η επαγγελματική δραστηριότητα που ασκείται σε τεχνικούς κλάδους, με την προϋπόθεση ότι είναι νομικά κατοχυρωμένη, εμπίπτει στο πεδίο εφαρμογής της οδηγίας 89/48/ΕΟΚ του Συμβουλίου της 21ης Δεκεμβρίου 1988 σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών(1). Σύμφωνα με το άρθρο 1, εδάφιο α της εν λόγω οδηγίας, η επαγγελματική εκπαίδευση που πιστοποιείται με το εν λόγω δίπλωμα πρέπει να έχει πραγματοποιηθεί κατά το μεγαλύτερό της μέρος στην Κοινότητα ή ο κάτοχος του διπλώματος να έχει τριετή επαγγελματική πείρα που βεβαιούται από το κράτος μέλος το οποίο έχει αναγνωρίσει ένα δίπλωμα που έχει χορηγηθεί σε άλλος κράτος μέλος.

Συνεπώς, η πρώτη αναγνώριση του διπλώματος για επαγγελματικούς λόγους δεν είναι υποχρεωτική αλλά υπόκειται στη διακριτική ευχέρεια των κρατών μελών. Βεβαίως, αν δεν πρόκειται για νομοθετικά κατοχυρωμένο επάγγελμα, δεν είναι απαραίτητη η αναγνώριση του εν λόγω διπλώματος.

Για να δοθεί η δυνατότητα στον ενδιαφερόμενο να ενημερωθεί σχετικά με τις ενέργειες στις οποίες θα πρέπει να προβεί για την αναγνώριση του διπλώματός του, διαβιβάζουμε απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου τον κατάλογο των αρμόδιων φορέων σε κάθε κράτος μέλος.

(1) ΕΕ L 19 της 24.1.1989.
ΓΡΑΠΤΗ ΕΡΩΤΗΣΗ E-2958/98

υποβολή: Nikitas Kaklamanis (UPE) προς την Επιτροπή

(8 Οκτωβρίου 1998)

Θέμα: Πυρηνικός αντιδραστήρας στο ΑΚΚΟΥΓΙΟΥ της Τουρκίας

Η Τουρκία, παρά τις κλιμακούμενες διεθνείς αντιδράσεις, συνεχίζει να προωθεί την κατασκευή πυρηνικού σταθμού στις ακτές του Αιγαίου, αν και υπάρχουν σαφέστατες ενδείξεις για τη σεισμικότητα της περιοχής. Τελευταία, μάλιστα, είδε το φως της δημοσιότητας επιστολή του Καναδού σεισμολόγου κ. BUCKTHOUGHT που δημοσιεύθηκε στην Καναδική εφημερίδα "OTTAWA CITIZEN", ο οποίος αντικρούει τα όσα υποστηρίζει η Τουρκία για την αντισεισμικότητα της περιοχής. Μεταξύ άλλων ο Καναδός καθηγητής υποστηρίζει ότι από το 1973 μέχρι σήμερα έχει σημειωθεί σειρά σεισμικών δονήσεων στην Τουρκία με επίκεντρα που απέχουν από 4 χλμ. μέχρι 60 χλμ. από το ΑΚΚΟΥΓΙΟΥ, σημείο της σχεδιαζόμενης εγκατάστασης του αντιδραστήρα. Προτρέπει, μάλιστα, όσους έχουν αναμιχθεί σε αυτό το άκρως επικίνδυνο πρόγραμμα να πάρουν μία υπεύθυνη θέση, δεδομένου ότι ένα ατύχημα τύπου "Τσερνομπίλ" θα έχει θανατηφόρες επιπτώσεις σε δεκάδες εκατομμύρια κατοίκων στην Τουρκία και στους γείτονές της Κύπρο, Ελλάδα και Ισραήλ.

Η επιμονή, δε, της Τουρκίας να προκρίνει για αγορά τους καναδικού τύπου αντιδραστήρες "CANDU", όλως διαφορετικής τεχνολογίας από τους συνήθως χρησιμοποιούμενους αντιδραστήρες υψηλής υποπιέσεως, δημιουργεί πολλά ερωτηματικά. Οι "CANDU", ως γνωστόν, προσφέρονται για παραγωγή πυρηνικών όπλων, κάτι που αποτελεί προφανή κίνδυνο για την ειρήνη της ευρύτερης περιοχής. Μετά και την παραδοχή της Ινδίας ότι μέσω αυτού του αντιδραστήρα επετεύχθη η κατασκευή της δικής της πυρηνικής βόμβας, δεν μπορεί να αποκλεισθεί η επανάληψη του ίδιου φαινομένου και από την Τουρκία.

Ερωτάται η Επιτροπή, μετά και τα καινούργια αυτά στοιχεία, πώς σκέπτεται να αντιδράσει, προκειμένου η Τουρκία (χώρα συνδεδεμένη με την ΕΕ) να προχωρήσει στη ματαίωση της υλοποίησης αυτού του πυρηνικού προγράμματος που εγκυμονεί τεράστιους κινδύνους για την ασφάλεια των κατοίκων της ΕΕ;

Απάντηση του κ. Van den Broek εξ ονόματος της Επιτροπής

(28 Οκτωβρίου 1998)

Παρακαλείται το Αξιότιμο Μέλος του Κοινοβουλίου να αναφερθεί στην απάντηση που έδωσε η Επιτροπή στις γραπτές ερωτήσεις P-662/98(1), E-1876/98(2) και Ε-2190/98(3) καθώς και στην γραπτή ερώτηση Ε-2107/98 του κ. Αλαβάνου(4).

(1) ΕΕ C 304 της 2.10.1998, σελ. 143.

(2) βλέπε σελίδα 12.

(3) βλέπε σελίδα 54.

(4) βλέπε σελίδα 37.
ΓΡΑΠΤΗ ΕΡΩΤΗΣΗ E-2607/98

υποβολή: Patricia McKenna (V) προς την Επιτροπή

(1 Σεπτεμβρίου 1998)

Θέμα: Ευρωπαïκό Δικαστήριο

Η απόφαση του Ευρωπαϊκού Δικαστηρίου σε σχέση με την υπόθεση C-321/95P χαρακτηρίσθηκε από το Βέλγιο Υπουργό Περιβάλλοντος ως "ατυχής και εις βάρος του κράτους δικαίου". Πράγματι η κατάσταση που δημιουργείται με την εν λόγω απόφαση συνίσταται στο ότι οι υπερασπιζόμενοι τα συλλογικά δικαιώματα αποκλείονται εκ προοιμίου της δυνατότητας προσφυγής κατά των αποφάσεων των κοινοτικών οργάνων, πράγμα που δημιουργεί ένα σοβαρό κενό νομικής προστασίας σε θέματα συλλογικού ενδιαφέροντος.

Συμφωνεί η Επιτροπή ότι η απόφαση αυτή θέτει σοβαρά υπό αίρεση τη δημοκρατία και την επικουρικότητα στην Ευρωπαϊκή Ένωση;

Στην υπόθεση C-321/95P οι Greenpeace καθώς και άλλες οργανώσεις και άτομα προσέφυγαν κατά της απόφασης της Επιτροπής να συνεχίσει την κοινοτική χρηματοδότηση δύο θερμοηλεκτρικών σταθμών, η κατασκευή των οποίων είχε ξεκινήσει προτού πραγματοποιηθεί η εκτίμηση των περιβαλλοντικών τους επιπτώσεων. Το έργο αυτό, συνεπώς, παραβίαζε την οδηγία 85/337/ΕΟΚ(1) και την κοινοτική απόφαση V(91) σχετικά με διαρθρωτικά ταμεία.

Δεν είναι απολύτως απαράδεκτο, στις περιπτώσεις που θίγονται τα συλλογικά δικαιώματα, η απόφαση αυτή να επιτρέπει στην Ευρωπαϊκή Ένωση να ενεργεί χωρίς τη δυνατότητα προσφυγής εκ μέρους των ενδιαφερομένων ομάδων και οργανώσεων;

(1) ΕΕ L 175 της 5.7.1985, σελ. 40.
ΓΡΑΠΤΗ ΕΡΩΤΗΣΗ E-2034/98

υποβολή: Marie-Noëlle Lienemann (PSE) προς την Επιτροπή

(7 Ιουλίου 1998)

Θέμα: Μείωση του χρόνου εργασίας

Πώς η Επιτροπή συνέστησε στο έγγραφό της COM(98)279 που αφορά τους γενικούς προσανατολισμούς των οικονομικών πολιτικών των κρατών μελών και της Κοινότητας "να αποφευχθεί η υποχρεωτική και γενικευμένη μείωση του χρόνου εργασίας διότι είναι δυνατόν να έχει δυσμενείς συνέπειες", γνωρίζοντας ότι δύο κράτη μέλη έχουν ήδη προβλέψει τη μετάβαση στο καθεστώς των 35 ωρών την εβδομάδα;

Απάντηση του κ. de Silguy εξ ονόματος της Επιτροπής

(22 Σεπτεμβρίου 1998)

Η Επιτροπή δεν έχει την πρόθεση να παρέμβει στις πολιτικές των κρατών μελών, όταν οι πολιτικές αυτές εμπίπτουν αποκλειστικά στην εθνική αρμοδιότητα. Η Επιτροπή προτίθεται να τηρήσει την αρχή της επικουρικότητας.

Πάντως, η Επιτροπή είναι θεματοφύλακας του κοινοτικού συμφέροντος, περιλαμβανομένου του τομέα της οικονομικής πολιτικής. Το Ευρωπαϊκό Συμβούλιο και το Συμβούλιο Ecofin ζήτησαν από την Επιτροπή ένα μεγαλύτερο συντονισμό των οικονομικών πολιτικών ώστε να υπάρξουν εγγυήσεις για την επιτυχία του ενιαίου νομίσματος και ουσιαστική αύξηση της απασχόλησης στην Κοινότητα. Στο πνεύμα αυτό η Επιτροπή εκπόνησε τη σύστασή της που περιλαμβάνει τις μεγάλες κατευθυντήριες γραμμές της οικονομικής πολιτικής του 1998.

Κατά συνέπεια, η Επιτροπή έχει αρμοδιότητα να εκδώσει, σε πλήρη ανεξαρτησία, γνωμοδότηση επί οποιασδήποτε πρωτοβουλίας οικονομικής πολιτικής που δύναται να έχει σημαντικές επιπτώσεις στο σύνολο της κοινοτικής οικονομίας ή στην υλοποίηση των οικονομικών στόχων που καθορίζονται στη συνθήκη ΕΚ στο πλαίσιο της οικονομικής πολιτικής (άρθρο 2 της συνθήκης ΕΚ). Η μείωση του χρόνου εργασίας εμπίπτει σε αυτή την κατηγορία μέτρων οικονομικής πολιτικής. Κατά συνέπεια, είναι φυσικό το να εκφράζει την άποψή της η Επιτροπή σχετικά με το θέμα αυτό, τηρώντας παράλληλα την αρχή της επικουρικότητας.

Η Επιτροπή θεωρεί ότι η μείωση του χρόνου εργασίας δεν πρέπει να μειώνει την ανταγωνιστικότητα των ευρωπαϊκών επιχειρήσεων. Πάντως ισχύει ότι η αυτή η θέση γενικής αρχής δεν είναι ασυμβίβαστη προς τις εθνικές πρωτοβουλίες που θα ρύθμιζαν τη μείωση του χρόνου εργασίας κατά τρόπο ώστε να διατηρηθεί η ευρωπαϊκή ανταγωνιστικότητα.
ΓΡΑΠΤΗ ΕΡΩΤΗΣΗ E-2618/98

υποβολή: Sören Wibe (PSE) προς την Επιτροπή

(1 Σεπτεμβρίου 1998)

Θέμα: Team Europe

Ποιος είναι ο ετήσιος προϋπολογισμός για τις δραστηριότητες ενημέρωσης της επιτροπής Team Europe; Δύναται η Επιτροπή να παρουσιάσει την κατάσταση λογαριασμών των προϋπολογισθεισών δαπανών για την Team Europe;

Απάντηση του κ. Oreja εξ ονόματος της Επιτροπής

(1 Οκτωβρίου 1998)

Σύμφωνα με την εγκριθείσα από την Επιτροπή σύμβαση με την εταιρεία Deloitte and Touche, ο συνολικός ετήσιος προϋπολογισμός για την Team Europe ανέχεται σε 956 413 ECU. Το ποσό αυτό καλύπτει τη λειτουργία της υπηρεσίας πληροφόρησης της Team Europe. Ωστόσο, δεδομένου ότι ο αντισυμβαλλόμενος πληρώνεται μόνο για πραγματικές δαπάνες, ο προϋπολογισμός 1997-1998 μόλις υπερβαίνει τις 670 000 ECU. Αντίγραφο της σύμβασης με την Deloitte and Touche για παροχή υποστήριξης στα μέλη της Team Europe διαβιβάζεται απευθείας στο αξιότιμο μέλος και στη Γραμματεία του Κοινοβουλίου.

Το ερωτηματολόγιο για τη δραστηριότητα της Team Europe κατά το 1997 δίνει μια καλή εικόνα των δραστηριοτήτων των μελών και της ακροαματικότητάς τους. Το 1997, τα μέλη της Team Europe επικοινώνησαν απευθείας με πάνω από 300 000 άτομα, τα οποία είχαν την ευκαιρία να τους υποβάλουν ερωτήσεις και να λάβουν απαντήσεις σχετικά με την πολιτική της Κοινότητας. Η έκθεση συνοδευόμενη από περίληψη διαβιβάζεται απευθείας στο αξιότιμο μέλος και στη Γραμματεία του Κοινοβουλίου.

Τέλος, μόλις πραγματοποιήθηκε εξωτερική αξιολόγηση της Team Europe και η Επιτροπή αναμένει να λάβει την σχετική έκθεση, η οποία φυσικά θα τεθεί στη διάθεση του αξιότιμου μέλους του Κοινοβουλίου.
ΓΡΑΠΤΗ ΕΡΩΤΗΣΗ E-2152/98

υποβολή: Ingo Friedrich (PPE) προς την Επιτροπή

(13 Ιουλίου 1998)

Θέμα: Παράνομη πρόσληψη αλλοδαπών εργαζομένων στη γερμανική κατασκευαστική βιομηχανία

Γνωρίζει η Επιτροπή ότι οι ολλανδικές εταιρίες απασχολούν παράνομα άγγλους εργαζομένους σε γερμανικά εργοτάξια;

Σκοπεύει η Επιτροπή να λάβει μέτρα σχετικά με το θέμα αυτό;

Απάντηση του κ. Flynn εξ ονόματος της Επιτροπής

(13 Οκτωβρίου 1998)

Η Επιτροπή δεν έχει υπόψη της προβλήματα του είδους που αναφέρει ο αξιότιμος βουλευτής, τα οποία αφορούν την παράνομη διάθεση βρετανών εργαζομένων σε γερμανικά εργοτάξια από εταιρίες με έδρα στις Κάτω Χώρες.

Η Επιτροπή τονίζει ότι, στον τομέα αυτό, το άρθρο 4 της οδηγίας 96/71/ΕΚ(1) του Ευρωπαϊκού Κοινοβουλίου και του Συμβουλίου της 16ης Δεκεμβρίου 1996 σχετικά με την απόσπαση εργαζομένων στο πλαίσιο παροχής υπηρεσιών προβλέπει τη συνεργασία μεταξύ των δημόσιων διοικητικών υπηρεσιών των κρατών μελών. Η συνεργασία αυτή "περιλαμβάνει, ειδικότερα, την απάντηση στις αιτιολογημένες αιτήσεις πληροφοριών που υποβάλλουν οι υπηρεσίες αυτές για παροχή πληροφοριών σχετικά με τη διεθνική διάθεση εργαζομένων, συμπεριλαμβανομένων των περιπτώσεων προδήλου καταχρήσεως ή διασυνοριακών δραστηριοτήτων που εικάζονται παράνομες".

Στην ανακοίνωσή της σχετικά με τη λαθραία εργασία(2), η Επιτροπή σημειώνει ότι, προκειμένου η στρατηγική αντιμετώπισης της λαθραίας εργασίας να είναι αποτελεσματική, πρέπει να είναι ολοκληρωμένη και να περιλαμβάνει ένα συνδυασμό κυρώσεων και μέτρων πρόληψης.

Από τα παραπάνω γίνεται σαφές ότι τα κράτη μέλη είναι αρμόδια για τον έλεγχο της διάθεσης εργατικού δυναμικού στην επικράτειά τους σύμφωνα με τις διατάξεις του άρθρου 59 της Συνθήκης ΕΚ, δεδομένου ότι η ενλόγω δραστηριότητα αποτελεί διασυνοριακή παροχή υπηρεσιών.

(1) ΕΕ L 18 της 21.1.1997.

(2) COM(98)219 τελικό.
ΓΡΑΠΤΗ ΕΡΩΤΗΣΗ E-2476/98

υποβολή: Leonie van Bladel (UPE) προς το Συμβούλιο

(1 Σεπτεμβρίου 1998)

Θέμα: Πειρατεία στον τομέα της μουσικής

1. Έχει το Συμβούλιο πληροφορηθεί τις δυσκολίες που αντιμετωπίζει ο τομέας της μουσικής με την πειρατεία στο Internet, εξαιτίας της οποίας ο κλάδος έχει, κατ' εκτίμηση, απώλειες ύψους 10 δισ. γκίλντερ σε παγκόσμιο επίπεδο;

2. Αντιλαμβάνεται το Συμβούλιο ότι η ισχύουσα νομοθεσία περί copyright είναι εξαιρετικά αδύναμη για να αντιμετωπίσει αποτελεσματικά το πρόβλημα της παράνομης αντιγραφής μουσικών έργων;

3. Ποιά μέτρα είναι διατεθειμένο το Συμβούλιο να λάβει βραχυπρόθεσμα για να τερματίσει τις παράνομες πρακτικές αντιγραφής στον τομέα της μουσικής;

4. Είναι το Συμβούλιο διατεθειμένο να αναθέσει στην Επιτροπή να ασκήσει πίεση στις χώρες της Κεντρικής και Ανατολικής Ευρώπης για να αντιμετωπίσουν με νομικά μέσα την εν λόγω πειρατεία;

Απάντηση

(3 Νοεμβρίου 1998)

Το Συμβούλιο έχει επίγνωση των προβλημάτων που δημιουργεί η πειρατεία στον τομέα της μουσικής, μεταξύ άλλων μέσω Ίντερνετ.

Δεδομένου ότι η νομοθεσία για την πνευματική ιδιοκτησία στην Κοινότητα πρόκειται να αναπροσαρμοσθεί, προκειμένου να ληφθεί υπόψη το νέο ψηφιακό περιβάλλον, το Συμβούλιο έχει αρχίσει να εξετάζει την πρόταση της Επιτροπής για οδηγία του Ευρωπαϊκού Κοινοβουλίου και του Συμβουλίου σχετικά με την εναρμόνιση ορισμένων θεμάτων πνευματικής ιδιοκτησίας και συγγενικών δικαιωμάτων στην κοινωνία των πληροφοριών και αναμένει να λάβει στο προσεχές μέλλον τη γνώμη του Ευρωπαϊκού Κοινοβουλίου σε πρώτη ανάγνωση σχετικά με την εν λόγω πρόταση.

Όσον αφορά την πειρατεία στον τομεά της μουσικής στην Κεντρική και Ανατολική Ευρώπη το Συμβούλιο τονίζει ότι βάσει των όρων της Ευρωπαϊκής συμφωνίας οι χώρες της Κεντρικής και Ανατολικής Ευρώπης, με τις οποίες έχει συναφθεί τέτοια συμφωνία είναι υποχρεωμένες να αυξήσουν την προστασία δικαιωμάτων πνευματικής, βιομηχανικής και εμπορικής ιδιοκτησίας, ώστε να εξασφαλισθεί ένα επίπεδο προστασίας παρόμοιο με αυτό που υπάρχει στην Κοινότητα, με την εφαρμογή παρόμοιων μέσων ενίσχυσης αυτών των δικαιωμάτων. Το Συμβούλο εκφράζει την ικανοποίησή του γιατί η Επιτροπή καταβάλλει κάθε δυνατή προσπάθεια, προκειμένου να εξασφαλισθεί η δέουσα προστασία των δικαιωμάτων πνευματικής ιδιοκτησίας στην Κεντρική και Ανατολική Ευρώπη. Το Συμβούλιο σημειώνει ότι πρωταρχικός στόχος της Ευρωπαϊκής Συμφωνίας και της στρατηγικής για την πριν από την προσχώρηση περίοδο είναι να εξασφαλισθεί ότι οι χώρες που είναι υποψήφιες να προσχωρήσουν στην Ευρωπαϊκή Ένωση θα φθάσουν σε ένα σημείο, όπου θα έχουν εγκρίνει πλήρως και θα μπορούν να εφαρμόσουν αποτελεσματικά σε κάθε τομέα το κοινοτικό κεκτημένο, συμπεριλαμβανομένων των δικαιωμάτων πνευματικής ιδιοκτησίας.
ΓΡΑΠΤΗ ΕΡΩΤΗΣΗ E-2580/98

υποβολή: Bárbara Dührkop Dührkop (PSE) προς το Συμβούλιο

(1 Σεπτεμβρίου 1998)

Θέμα: Το δικαίωμα του εκλέγειν και εκλέγεσθαι των πολιτών της Ένωσης στις δημοτικές εκλογές στο Βέλγιο

Μετά την απόφαση του Ευρωπαϊκού Δικαστηρίου της 9ης Ιουλίου 1998, με την οποία καταδικάσθηκε το Βέλγιο για τη μη ενσωμάτωση στο εθνικό του δίκαιο της οδηγίας που αναπτύσσει το άρθρο 8Β, παρ. 1 της Συνθήκης, σχετικά με το δικαίωμα του εκλέγειν και εκλέγεσθαι κάθε πολίτης της Ένωσης στις δημοτικές εκλογές, ανεξαρτήτως αν κατοικεί σε κράτος μέλος του οποίου δεν είναι υπήκοος, τί μέτρα σκέφτεται να λάβει το Συμβούλιο για να διασφαλίσει την τήρηση του δικαιώματος της ψήφου όλων των πολιτών της Ένωσης που κατοικούν στο Βέλγιο στις προσεχείς δημοτικές εκλογές του Οκτωβρίου του 2000;

Απάντηση

(19 Οκτωβρίου 1998)

Όπως γνωρίζει ο αξιότιμος κ. Βουλευτής, η εξασφάλιση της τήρησης του δικαίου κατά την ερμηνεία και την εφαρμογή της Συνθήκης αποτελεί, βάσει του άρθρου 164, αρμοδιότητα του Δικαστηρίου. Η Επιτροπή, εξάλλου, μεριμνά για την ορθή εφαρμογή του κοινοτικού δικαίου, σύμφωνα με το άρθρο 155. Σύμφωνα με το άρθρο 171, οφείλει επίσης να ενεργήσει στην περίπτωση που κράτος μέλος δεν λάβει τα μέτρα που συνεπάγεται η εκτέλεση απόφασης του Δικαστηρίου.
ΓΡΑΠΤΗ ΕΡΩΤΗΣΗ E-2735/98

υποβολή: Christine Oddy (PSE) προς την Επιτροπή

(1 Σεπτεμβρίου 1998)

Θέμα: Μεσογειακή αναιμία (θαλασσαιμία)

Πρόκειται η Επιτροπή να διαμορφώσει προτάσεις για μία εκστρατεία ενημέρωσης με σκοπό την ευαισθητοποίηση του κοινού όσον αφορά τη σημασία της διαγνωστικής εξέτασης για τη μεσογειακή αναιμία, μία κληρονομική γενετική διαταραχή του αίματος που παρουσιάζεται κυρίως μεταξύ ατόμων ασιατικής προέλευσης με προγόνους από την Ινδική Χερσόνησο; Η διάγνωση της εν λόγω νόσου, για την οποία δεν υπάρχει αποτελεσματική θεραπεία και η οποία μπορεί να οδηγήσει σε πρόωρο θάνατο, γίνεται με απλή εξέταση αίματος.

Απάντηση του κ. Flynn εξ ονόματος της Επιτροπής

(2 Οκτωβρίου 1998)

Η Επιτροπή γνωρίζει ότι η κληρονομική γενετική διαταραχή του αίματος θαλασσαιμία εμφανίζεται σε άτομα νοτιοασιατικής προέλευσης και σε άτομα με προγόνους από την Ελλάδα, τη Μέση Ανατολή και την Αφρική. Το προτεινόμενο πρόγραμμα κοινοτικής δράσης για τις σπάνιες ασθένειες(1), που βρίσκεται επί του παρόντος υπό νομική εξέταση, συγκαταλέγει μεταξύ των δυνητικών του ενεργειών την ενημέρωση σχετικά με τις σπάνιες ασθένειες και την ενίσχυση των ομάδων ασθενών και των ομάδων οικογενειακής υποστήριξης. Μετά την έγκριση του προγράμματος, θα μπορούσε να εξεταστεί το ζήτημα των εκστρατειών ευαισθητοποίησης του κοινού σχετικά με τις διαγνωστικές εξετάσεις εντοπισμού της θαλασσαιμίας.

(1) COM(98)232 τελικό.
ΓΡΑΠΤΗ ΕΡΩΤΗΣΗ E-2117/98

υποβολή: Glenys Kinnock (PSE) προς την Επιτροπή

(10 Ιουλίου 1998)

Θέμα: Έλλειψη τροφίμων στην Ινδονησία

Είναι ενήμερη η Επιτροπή για την πιθανότητα να εκδηλωθεί σοβαρός λιμός, κατά τις επόμενες εβδομάδες, στην Ινδονησία;

Μπορεί, επίσης, η Επιτροπή να περιγράψει τα σχέδια έκτακτης ανάγκης τα οποία έχουν εγκριθεί με σκοπό να εξασφαλιστεί ότι πρόβλημα αυτό μπορεί να αντιμετωπιστεί όσο το δυνατόν νωρίτερα;

Απάντηση της κας Bonino εξ ονόματος της Επιτροπής

(14 Σεπτεμβρίου 1998)

Η Επιτροπή συμμερίζεται πλήρως το ενδιαφέρον του Αξιότιμου Μέλους του Κοινοβουλίου για την κατάσταση στην Ινδονησία όσον αφορά τον κίνδυνο ελλείψεως τροφίμων, που θα μπορούσε να έχει επιπτώσεις στον πληθυσμό εντός των επόμενων εβδομάδων.

Η Επιτροπή και, ειδικότερα, η Υπηρεσία Ανθρωπιστικής Βοήθειας της Ευρωπαϊκής Κοινότητας (ECHO) παρακολουθεί εκ του σύνεγγυς την κατάσταση στην εν λόγω χώρα, η οποία πλήττεται από τις επιπτώσεις των πυρκαγιών και της ξηρασίας μετά το φαινόμενο "Ελ Νίνιο". Από το 1995 έχουν αναληφθεί ήδη έναντι της Ινδονησίας υποχρεώσεις συνολικού ύψους 3,27 εκατ. ECU περίπου. Τον Μάιο του 1998 πραγματοποιήθηκε διερευνητική αποστολή με στόχο αφενός την αξιολόγηση των έργων που χρηματοδοτούνται από την Επιτροπή σε αυτήν τη χώρα και, αφετέρου, τον καθορισμό των μελλοντικών δράσεων.

Σε αυτό το πλαίσιο, η Επιτροπή χορήγησε, με απόφαση της 2 Μαΐου 1998, ανθρωπιστική συνδρομή ύψους 1 εκατ. ECU υπέρ των θυμάτων της ξηρασίας και των πυρκαγιών στα δάση της Ινδονησίας. Οι πιστώσεις θα διατεθούν σε διάφορους τομείς δραστηριότητας, ενώ ήδη αποφασίστηκε να χορηγηθεί ενίσχυση για την κάλυψη της ελλείψεως τροφίμων που διαπιστώθηκε στην επαρχία του Ανατολικού Καλιμαντάν.
ΓΡΑΠΤΗ ΕΡΩΤΗΣΗ E-2429/98

υποβολή: Frédéric Striby (I-EDN) προς την Επιτροπή

(30 Ιουλίου 1998)

Θέμα: Ενίσχυση εκ μέρους της ΕΕ προς την Αλσατία και ειδικότερα το διοικητικό τμήμα του Άνω Ρήνου

1. Ποιο είναι το συνολικό ύψος των ενισχύσεων της ΕΕ προς την Αλσατία από τον Ιανουάριο 1995 και ειδικότερα το διοικητικό τμήμα του Άνω Ρήνου;

2. Βάσει ποιων σχεδίων και από ποια ταμεία έχουν παρασχεθεί αυτές οι ενισχύσεις;

3. Ποια είναι τα συγκεκριμένα σχέδια υπέρ των παρακάτω τομέων και ποιο είναι το ύψος των ενισχύσεων σε κάθε ένα από αυτά;

- νεότητα

- κατάρτιση

- προώθηση της απασχόλησης

- πανεπιστήμια

- Ε& Α

- Πολιτιστικά θέματα

- αδελφοποίηση

- διασυνοριακή συνεργασία

- οικονομική Ανάπτυξη

- ενημέρωση των πολιτών

Συμπληρωματική απάντηση

του κ. Santer εξ ονόματος της Επιτροπής

(28 Οκτωβρίου 1998)

Ως συμλήρωμα στην απάντησή της 22 Σεπτεμβρίου 1998(1), η Επιτροπή είναι σήμερα σε θέση να ανακοινώσει τις ακόλουθες πληροφορίες.

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.

(1) ΕΕ C 50 της 22.2.1999.
ΓΡΑΠΤΗ ΕΡΩΤΗΣΗ E-2483/98

υποβολή: Karl Habsburg-Lothringen (PPE) προς την Επιτροπή

(30 Ιουλίου 1998)

Θέμα: Ελεύθερη κυκλοφορία των εμπορευμάτων μεταξύ ΕΕ και Ουγγαρίας

Από την 1.2.1994, δηλαδή την έναρξη ισχύος της συμφωνίας σύνδεσης μεταξύ Ευρωπαϊκής Ένωσης και Ουγγαρίας, προβλέπεται η εφαρμογή των διατάξεων των άρθρων 30 και 36 της Συνθήκης ΕΚ σχετικά με την ελεύθερη διακίνηση των εμπορευμάτων βάσει της αρχής της αμοιβαιότητας.

Γνωρίζει η Ευρωπαϊκή Επιτροπή ότι η Ουγγαρία, παρά τις ισχύουσες ρυθμίσεις, απαγορεύει την εμπορία των ειδών διατροφής που παρασκευάζονται νομίμως στην Κοινότητα και διατίθενται στην αγορά, και συγκεκριμένα των αναψυκτικών αύξησης της ενέργειας ("energy drinks"), προβάλλοντας το επιχείρημα ότι υποχρεούται να επιβάλλει τέτοιου είδους μέτρα, χωρίς, ωστόσο, να διατυπώνει, με τον τρόπο αυτό, ενδοιασμούς για λόγους προστασίας της υγείας;

Ποιές ενέργειες προτίθεται να αναλάβει η Ευρωπαϊκή Επιτροπή για να διασφαλίσει την εφαρμογή των διατάξεων της συμφωνίας σύνδεσης με την Ουγγαρία σχετικά με την ελεύθερη κυκλοφορία των εμπορευμάτων;

Απάντηση του κ. Van den Broek εξ ονόματος της Επιτροπής

(1 Οκτωβρίου 1998)

Ενώ η συμφωνία Ευρώπης Ουγγαρίας άρχισε να ισχύει την 1η Φεβρουαρίου 1994, το μέρος της συμφωνίας που αφορούσε το εμπόριο είχε ήδη αρχίσει να ισχύει από την 1 Μαΐου 1992 ως προσωρινή συμφωνία.

Η Επιτροπή γνωρίζει καλά ότι η Ουγγαρία απαγορεύει την πώληση ποτού που παρέχει ενέργεια στον ανθρώπινο οργανισμό και παράγεται και πωλείται νόμιμα μέσα στην Κοινότητα το οποίο πωλείτο στην Ουγγαρία επί έξι χρόνια. Οι αρχές της Ουγγαρίας στηρίζονται στο άρθρο 35 της ευρωπαϊκής συμφωνίας που επιτρέπει την απαγόρευση εισαγωγών για λόγους δημόσιας υγείας και ισχυρίζεται ότι η υψηλή περιεκτικότητα καφεΐνης, ταυρίνης και ορισμένων βιταμινών θα μπορούσε να προκαλέσει βλάβες στην ανθρώπινη υγεία. Κατά συνέπεια, ζήτησαν να μειωθεί η περιεκτικότητα πριν ανανεώσουν την άδεια πώλησης και εμπορίας του προϊόντος αυτού.

Η Επιτροπή δεν συμμερίζεται τη γνώμη αυτή γιατί το ποτό που παρέχει ενέργεια στον ανθρώπινο οργανισμό δεν βλάπτει τη δημόσια υγεία και ότι μια τέτοια μείωση της περιεκτικότητας σε καφεΐνη, ταυρίνη και ορισμένες βιταμίνες θα αλλάξει ουσιαστικά το προϊόν. Το θέμα αυτό έχει ήδη συζητηθεί πολλές φορές με τις ουγγρικές αρχές τόσο στο θεσμικό πλαίσιο της ευρωπαϊκής συμφωνίας (συνεδριάσεις των επιτροπών σύνδεσης και διάφορων άλλων υποεπιτροπών) αλλά και σε άλλες επαφές. Παρά τις επανειλημμένες αιτήσεις της Επιτροπής να απομακρυνθεί αυτό το εμπόδιο στο εμπόριο, οι ουγγρικές αρχές δεν έχουν ούτε ανανεώσει την άδεια εισαγωγής και εμπορίας του προϊόντος αυτού ούτε παράσχει στην Επιτροπή επιστημονικές αποδείξεις αυτής της απαγόρευσης. Η Επιτροπή θα συνεχίσει να παρακολουθεί το θέμα στενά και να ζητά την αφαίρεση αυτού του εμποδίου στο εμπόριο.
ΓΡΑΠΤΗ ΕΡΩΤΗΣΗ E-2530/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Επαφές για τις ενημερωτικές εκστρατείες της Επιτροπής

Έχει η Επιτροπή αγοράσει, την τελευταία πενταετία, υπηρεσίες στον τομέα της έρευνας των εκλογικών πληροφοριών και των συμβουλευτικών υπηρεσιών από την εταιρεία Carville, Greenburg και Gould/NOP, ή τις οργανώσεις στο Ηνωμένο Βασίλειο 2010 ή το Κέντρο Ξένης Πολιτικής;

Απάντηση του κ. Oreja εξ ονόματος της Επιτροπής

(30 Σεπτεμβρίου 1998)

Η Επιτροπή δεν γνωρίζει να έχει εξασφαλίσει την έναντι αμοιβής παροχή υπηρεσιών από τις εταιρείες που αναφέρονται στην ερώτηση του αξιότιμου μέλους του Κοινοβουλίου.